Vlieënde Kolbe vir ŉ maand lángs kantlynSuid-Afrika se Cheslin Kolbe. Foto: Christophe Simon/AFP. Cheslin Kolbe het Saterdag bevestig dat hy vir solank as ŉ maand op die krukkelys sal wees nadat hy sy enkel in ŉ wedstryd vir Toulon teen Lyon beseer het. Die Springbok-blits het ŉ drie vir Toulon-gedruk, maar die vreugdevure is kortgeknip toe hy ŉ rukkie later die veld in trane verlaat het. “Ek praat gereeld met die dokter en die fisioterapeut maar gewoonlik beteken só ŉ besering dat ŉ mens solank as vier weke op die kantlyn kan wees,” het Kolbe in ŉ onderhoud met Toulon se amptelike webwerf gesê. Hy het egter die hoop uitgespreek om so gou as moontlik weer op die speelveld te wees. Kolbe het reeds 11 drieë in sy 23 Springboktoetse gedruk, terwyl hy ook verlede November saam met spelers soos Faf de Klerk en Damian Willemse die Bokke se stelskoppligte in Handré Pollard se afwesigheid oorgeneem het. Hy was verlede jaar ook vir ŉ gedeelte van die internasionale seisoen op die krukkelys nadat hy sy kakebeen in die laaste toets teen Wallis in Kaapstad gebreek het. “Dit is moeilik, daar is baie frustrasie en baie beserings. Maar my hooffokus is om weer sou gou as moontlik op alle suiers te vuur.” Hoewel spelers soos Canan Moodie en Kurt-Lee Arendse ook begin om hul stempel op die internasionale verhoog af te druk, lyk ŉ Springbok-spanlys wat Kolbe se naam bevat net soveel meer gevaarlik. Hy het al vantevore gewys dat hy ŉ speler vir die belangrike oomblik is toe hy Engeland se verdedigers geflous het om ŉ topdrie in die eindstryd van die Wêreldbeker-rugbytoernooi in Japan te druk.